สปส.อัดฉีดต่อกู้บ้านรอบใหม่วงเงินหมื่นล้าน
&nbsp;
21 ส.ค. 2554

โพสต์ทูเดย์ — ประกันสังคมตั้งงบอีกหมื่นล้าน สานต่อกู้บ้าน สปส.รอบสอง ก.ค. 
นายปั้น วรรณพินิจ เลขาธิการสำนักงานประกันสังคม (สปส.) เปิดเผยว่า สปส.กำลังพิจารณาการปล่อยกู้ดอกเบี้ยต่ำเพื่อซื้อบ้านรอบใหม่ในวงเงินอีก 1 หมื่นล้าน แต่จะต้องตรวจสอบผลดำเนินงานของโครงการแรกวงเงิน 1 หมื่นล้านบาท ว่าธนาคารมียอดลูกค้ารีไฟแนนซ์เท่าไหร่ กู้ซื้อบ้านหลังใหม่หรือซ่อมแซมบ้านเป็นเท่าไหร่ จึงสามารถกำหนดกลุ่มลูกค้าได้ชัดเจนขึ้น 
ทั้งนี้ ล่าสุดธนาคารที่ร่วมโครงการกับ สปส. 8 แห่งได้เสนอรายงานการทำนิติกรรมมาอีก 3,500 ล้านบาท หลังจากที่เคยอนุมัติไปแล้ว 4,500 ล้านบาท เชื่อว่า วงเงินกู้ล็อตแรกที่เหลืออีก 2,000 ล้านบาทจะหมดภายในสิ้นเดือน มิ.ย.นี้ แน่นอน
ทั้งนี้ โครงการบ้าน สปส. อัตราดอกเบี้ยคงที่ 2.5% ต่อปี ระยะเวลา 5 ปี ได้รับการตอบรับอย่างดีจากผู้ประกันตนจำนวนมาก และยังขยายไปสู่กลุ่มลูกค้าที่ต้องการรีไฟแนนซ์ ทำให้โครงการดังกล่าวสอดคล้องกับภาวะเศรษฐกิจ ซึ่งแตกต่างจากโครงการบ้าน สปส.ในอดีตที่ผ่านมา ที่กำหนดให้ผู้ประกันตนต้องทำข้อตกลงกับบริษัทบ้านจัดสรร ส่งผลให้เกิดข้อจำกัด
“สปส.จะรายงานสรุปผลการดำเนินงานให้คณะกรรมการประกันสังคมพิจารณาทำโครงการต่อเนื่องในเดือน ก.ค. โดยฝ่ายเลขานุการของบอร์ด สปส. ได้มีการเสนอขยายขนาดของการกู้เงินที่จะไม่กำหนดให้ทุกคนต้องกู้วงเงินเพียงแค่ 1.5 ล้านบาท แต่ให้สิทธิกู้ได้วงเงิน 5 แสนบาทสำหรับผู้ประกันตนที่ฐานเงินเดือนน้อย รวมทั้งขยายการกู้เงินให้กระจายไปสู่ภูมิภาค” นายปั้น ระบุ
ส่วนกรณีที่มีการตั้งข้อสังเกตว่าการกู้เงินของผู้ประกันตนมักจะใช้บริการกับธนาคารใหญ่มากกว่านั้น นายปั้นกล่าวว่า การปล่อยเงินกู้ของ สปส. จะนำเงินไปฝากทุกธนาคาร ธนาคารจะ 3,000 ล้านบาท โดยไม่เลือกว่าจะเป็นธนาคารเล็กหรือธนาคารใหญ่ แต่ปัญหาที่พบคือบางธนาคารจะล็อกยอดตัวเลขของผู้ที่มากู้ ทำให้ผู้ประกันตนเสียสิทธิอันพึงมีพึงได้ ซึ่งการทำข้อตกลงรอบใหม่ สปส. ก็ต้องขอความร่วมมือและทำความเข้าใจกับธนาคารทั้ง 19 แห่ง ให้ปฎิบัติตามข้อตกลงให้ปล่อยกู้กับผู้ประกันตนทุกรายโดยไม่จำกัดตัวเลขผู้กู้